Eik Skaløe

Eik Bjarne Skaløe (født Sørensen, 28. maj 1943 – 15. oktober 1968) var en dansk musiker, sanger og tekstforfatter i gruppen Steppeulvene, der stod som eksponent for hippiebevægelsen sidst i 1960'erne.

Opvækst og karriere 
Skaløe voksede op i Københavns nordvestkvarter. I 1962-63 var han aktiv i Kampagnen mod Atomvåben og som redaktør af tidsskriftet Alternativ. Herefter gled det politiske i baggrunden til fordel for beatniktilværelsens rejseliv, digtning og eksperimenter med stoffer, som endte i afhængighed. Senere modtog han en af landets første narkotikadomme og fængsling.

Op igennem 1960'erne var Eik Skaløe kæreste med Halfdan Rasmussens datter, Iben Nagel Rasmussen (født 14. maj 1945 i København), som har udgivet bogen "Breve til en Veninde" (1993 – Lindhardt og Ringhof). Denne bog bygger på breve fra Eik Skaløe til Iben Nagel Rasmussen skrevet på nogle af Skaløes mange udlandsrejser. Bogen er i 2012 genudgivet på Gyldendals forlag.

I 1966 grundlagde Skaløe sammen med Stig Møller Steppeulvene. Året efter udgav gruppen den legendariske kultplade HIP, og en af de sidste gange de sås samlet, var ved den store Love In i Kongens Have den 23. juli 1967. Da Skaløe i sensommeren eller det tidlige efterår 1967 forlod Danmark med kurs mod Afghanistan/Nepal, var tanken, at Steppeulvene skulle fortsætte med at spille og fremføre hans tekster, uden at han selv deltog direkte. Det blev dog kun til nogle få koncerter, inden gruppen gik i opløsning omkring årsskiftet.

Skaløe begik selvmord som 25-årig i oktober 1968 på grænsen mellem Indien og Pakistan. I bogen Ønsket om ordliv, som er en samling af Skaløes digte med kommentarer af hans søster, står der, at han blev fundet død. Ved hans side lå hans taske og afskedsbreve til familien og til dem, der nu måtte finde ham. I bogen er der et billede af hans afskedsbrev. I brevet står der:

Han blev fundet som skelet ved byen Ferozepore i Indien nær den pakistanske grænse.

Eik Skaløes Plads 
Som et minde om Eik Skaløe er der navngivet en plads med navnet Eik Skaløes Plads på Christianshavn.

Bibliografi 
I 2002 udkom Ønsket om Ordlivaf Iben Lassesen på Forlaget Rosinante, der er en lille bog med prosatekster og digte samt tuschtegninger af Eik Skaløe.

Jan Poulsen udgav i 2012 biografien EIK SKALØE - spejder og steppeulv.

2013 udkom bogen Breve fra vejen af rågummisåler. En bog med samlingen af breve fra Eiks utallige rejser i årene 1962 til 1968. Samlet af Iben Lassesen med kommentarer, som udfylder hullerne i brevstrømmen, hvor Skaløe var i København.

Filmen Steppeulven, er instruktør Ole Christian Madsens personlige fortolkning af kultfiguren og hippieikonet Eik Skaløes korte, intense liv. Den havde premiere den 19. februar 2015 i de danske biografer.

TRIP tekster fra tresserne udkom i 2017 med for størsteparten ikke hidtil publicerede digte, tekster og sange af Eik Skaløe. I bogen er også den korrekte gengivelse af de ikoniske sange fra Steppeulvenes LP HIP. Bogens slutning indeholder et langt afsnit af selvbiografisk karakter - og den fantastiske fortælling "Chelas aftenhistorie". Bogen er den udtømmende version af Skaløes tekstunivers, skrevet mens ungdomsoprøret rullede hen over Danmark og resten af verden.

Litteratur 
 TRIP tekster fra tresserne, (2017) 
 Breve fra vejen af rågummisåler, (2013) 
 Breve til en veninde, (1993) 
 Ønsket om ordliv, (2002)

Referencer

Eksterne henvisninger 
 
 

Rockmusikere fra Danmark
Steppeulvene